- Val de reacţii după titularizarea lui Radu Drăguşin
- Ce mesaje au transmis fanii lui Tottenham
A fost un val de reacţii din partea fanilor, după ce a fost anunţată titularizarea lui Radu Drăguşin, la Tottenham. Suporterii clubului londonez s-au declarat entuziasmaţi, după ce Ange Postecoglou a dezvăluit că fundaşul român va fi titular în premieră la Spurs.
Radu Drăguşin va profita de accidentarea titularului Micky Van de Ven, şi astfel va fi titular în defensiva lui Tottenham, pentru duelul cu Fulham.
Val de reacţii, după ce a fost anunţată titularizarea lui Radu Drăguşin, la Tottenham
După ce Ange Postecoglou a anunţat că Radu Drăguşin va fi titular, cei de la Tottenham au făcut o postare cu declaraţiile oferite de managerul lui Spurs, despre fundaşul român. Fanii au reacţionat imediat în comentarii, fiind bucuroşi că îl vor vedea titular pe internaţionalul român.
Cei mai mulţi îl numesc pe Radu Drăguşin ca fiind "dragon", unii chiar comparându-l pe acesta cu vedeta din apărarea lui Liverpool, Virgil van Dijk.
"Dragonul din Carpaţi", "Radu, noul Virgil van Dijk din Premier League", "Eliberaţi dragonul", "Arată-le cine eşti, Radu", "M-am rugat pentru asta" şi "E timpul dragonului", sunt doar câteva dintre comentariile lăsate de fani, la postarea de pe Instagram făcută de Tottenham.
View this post on Instagram
A post shared by Tottenham Hotspur (@spursofficial)
Radu Drăguşin va face echipă în centrul apărării cu Cristian Romero, campionul mondial argentinian, care este unul dintre cei mai importanţi jucători ai lui Tottenham.
Spurs se va deplasa pe terenul celor de la Fulham, într-un meci din etapa a 29-a din Premier League. Partida se va disputa sâmbătă, de la ora 19:30, şi va fi în format live text, pe AS.ro.
Ange Postecoglou a anunţat că Radu Drăguşin va fi titular în premieră la Tottenham
După accidentarea lui Micky Van de Ven, au existat zvonuri conform cărora Radu Drăguşin va fi titularizat în duelul cu Fulham. La conferinţa de presă premergătoare partidei, Ange Postecoglou a clarificat totul şi a anunţat că fundaşul român va fi titularizat.
Managerul londonezilor a avut doar cuvinte de laudă la adresa celui mai scump jucător român, mărturisind că acesta a avut o prestaţie solidă în partida cu Aston Villa. Postecoglou a mai transmis că Drăguşin şi-a aşteptat şansa să joace din primul minut, dat fiind faptul că Micky Van de Ven şi Cristian Romero au avut evoluţii solide, în centrul apărării lui Spurs.
"Voi elimina suspansul. Drăgușin va fi titular mâine. Până acum a trebuit să fie răbdător și să își aștepte șansa pentru că Micky și Cristian au fost extraordinari și am avut doar câte un meci pe săptămână.
Cred că Drăgușin s-a descurcat bine în meciul în care a avut oportunitatea să joace. Consider că ne poate aduce ceva diferit în joc", a declarat Ange Postecoglou, conform football.london.com.